Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2020/C 171/10)

Šī publikācija dod tiesības trīs mēnešu laikā no šīs publikācijas dienas pret šo grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Casatella Trevigiana”

ES Nr.: PDO-IT-0348-AM02 – 22.11.2019.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio per la Tutela del formaggio Casatella Trevigiana

Viale Sante biasuzzi, 20

31038 Paese (TV)

ITALIA

Tālr. un fakss +39 0422951480

E-pasts: info@casatella.it

Šī apvienība atbilst ministrijas 2013. gada 14. oktobra Dekrēta Nr. 12511 13. panta 1. punktā noteiktajām prasībām.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☐ Saikne

☐ Marķējums

☐ Cits:

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

Produkta apraksts

Pašreizējās specifikācijas 2. pants un vienotā dokumenta 3.2. punkts

Ķīmiskās īpašības

Teksts:

“Tauki: 18–25 % neapstrādātam produktam”

ir grozīts un izteikts šādā redakcijā:

“Tauki: 18–27 % neapstrādātam produktam”.

Grozījuma mērķis ir mazināt iespēju, ka netiek ievērots ar ACVN “Casatella Trevigiana” apzīmētā produkta tauku saturs piena tauku satura mainīguma dēļ, kas atkarīgs galvenokārt no ārējiem faktoriem kā: liellopu ēdināšana, klimats, lopkopības sistēma un slaukšanas biežums.

Šāda iespēja samērā liela ir vidējām un mazām pienotavām, gan tāpēc ka pienu nodod neliels skaits saimniecību, gan tāpēc ka nav iespējams koriģēt tauku saturu piena maisījumā, jo ACVN “Casatella Trevigiana “ iegūst, pārstrādājot pilnpienu.

Ražošanas metodika

Pašreizējās specifikācijas 5. pants un vienotā dokumenta 3.4. punkts

“Barības devai jābūt veidotai tā, ka vismaz 90 % tajā ietilpst barības līdzekļi, kuru izcelsme ir 3. pantā noteiktajā apgabalā.”

“Barības devai jābūt veidotai tā, ka vismaz 60 % tajā ietilpst barības līdzekļi, kuru izcelsme ir 3. pantā noteiktajā apgabalā.”

Vienotā dokumenta 3.4. punkts

Pēc trešā ievilkuma pievienots šāds punkts:

“Tā kā Trevīzo (Treviso) provincē ir neatgriezeniski samazinātas lauksaimnieciski izmantojamās platības, kas atvēlētas dzīvnieku ēdināšanai paredzētās lopbarības ražošanai, daļa lopbarības piegādājama no platībām, kas atrodas ārpus 4. punktā noteiktā ražošanas apgabala.”

Grozījuma iemesls ir tas, ka pēdējos 10 gados Trevīzo provincē, kas ir ar ACVN “Casatella Trevigiana” apzīmētā produkta ražošanas apgabals, tika ievērojami samazinātas lopbarības ražošanai atvēlētās lauksaimniecības zemes platības.

Iemesli galvenokārt ir saistīti ar šādiem faktoriem:

a) tieša zemes izmantošana lieliem urbanizācijas darbiem un ceļiem;

b) lopbarības kultūru audzēšanai izmantojamās lauksaimniecības zemes pārveidošana vīndārzu ierīkošanai.

Lai izprastu šā pasākuma apmēru, par Trevīzo provinci tiek norādīti šādi dati:

— lopbarības ražošanas pastāvīgo platību samazinājums par 50 % 2018. gadā salīdzinājumā ar 2010. gadu,

— lopbarības ražošanas pagaidu platību samazinājums par 26 % 2018. gadā salīdzinājumā ar 2010. gadu,

— vīndārzu ierīkošanai atvēlēto platību palielinājums par 30 % 2018. gadā salīdzinājumā ar 2010. gadu.

VIENOTS DOKUMENTS

“Casatella Trevigiana”

ES Nr.: PDO-IT-0348-AM02 – 22.11.2019.

ACVN (X) AĢIN ( )

1. Nosaukums vai nosaukumi

“Casatella Trevigiana”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Produkta ir mīkstais siers, kas gatavots vienīgi no govs pilnpiena, kas iegūts no Frīzijas, Itālijas sarkanraibajām, Itālijas brūnajām govīm, Burlina un no to krustojumiem izaudzētajām govīm. Produktu piedāvājot patēriņam, tam jābūt ar šādām organoleptiskajām īpašībām: siera masa mīksta, spīdīga, mazliet krēmīga, mutē kūstoša; masas krāsa no pienbaltas līdz krēmbaltai; siera masa var būt ar nelielu acojumu. Siera masas konsistence ir tāda, ka ACVN “Casatella Trevigiana” produktu nevar klasificēt kā “ziežamo” vai krēmveida sieru.

Siers ir vai nu bez mizas, vai arī miza ir tikko samanāma; tam ir tradicionāli cilindriska forma. Sieram piemīt viegli izteikts, svaigs pienskābes aromāts.

Sieram ir maiga, pienu atgādinoša garša ar mazliet skābenu piegaršu.

Ķīmiskās īpašības

Mitrums: 53–60 %

Tauki: 18–27 % (neapstrādātam produktam)

Proteīni: > 12 % (neapstrādātam produktam)

Fizikālās īpašības

Forma: cilindriska.

Svars:

lielais izmērs: 1,8–2,2 kg;

mazais izmērs: 0,2–0,7 kg.

Diametrs:

lielais izmērs: 18–22 cm;

mazais izmērs: 5–12 cm.

Rituļa augstums:

lielais izmērs: 5–8 cm;

mazais izmērs: 4–6 cm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Govis, kuru pienu paredzēts izmantot ACVN “Casatella Trevigiana” ražošanai, ēdina, ievērojot šādus noteikumus:

— Devā jābūt vismaz 60 % barības, kuras izcelsme ir 4. punktā noteiktajā ražošanas apgabalā.

— Laktācijas periodā esošo govju ikdienas barības devā jābūt vismaz 60 % lopbarības izcelsmes sausnai.

— Aizliegts izmantot šādus ražošanas apgabalam netipiskus barības līdzekļus: lopbarības bietes, citrusaugļi un olīvas un to pārstrādes atlikumi, esparsetes, hedizārijas, kā arī artišoki, ziedkāposti, turnepši vai tomāti veselā vai pārstrādes atlikumu veidā.

Tā kā Trevīzo provincē ir neatgriezeniski samazinātas dzīvnieku ēdināšanai paredzētās lopbarības ražošanai atvēlētās lauksaimnieciski izmantojamās platības, daļa lopbarības piegādājama no platībām, kas atrodas ārpus 4. punktā noteiktā ražošanas apgabala.

Ar ACVN “Casatella Trevigiana” apzīmētā produkta ražošanai izmantotais piens jāiegūst kūtīs, kas atrodas Trevīzo provinces teritorijai atbilstīgajā ģeogrāfiskajā apgabalā.

Tauku saturam pienā brīdī, kad to sāk pārstrādāt sierā, jābūt vairāk nekā 3,2 %. Pienā nedrīkst būt konservantu; nav atļauts izmantot jaunpienu vai tādu govju pienu, kurām novēro slimību pazīmes. Piens kūtī jāuzglabā atdzesēts. Piena sarecināšana jebkurā gadījumā jāuzsāk 48 stundu laikā pēc tā izslaukšanas....

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visam ražošanas procesam (dzīvnieku audzēšana un piena iegūšana, piena sarecināšana, recekļa apstrāde, rituļa formas veidošana, sūkalu notecināšana, siera sālīšana un nogatavināšana) jānoris 4. punktā noteiktajā apgabalā.

Piena pārstrādes posmi ir šādi: dzīvnieku audzēšana, piena iegūšana, piena pārstrāde, siera nogatavināšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar ACVN “Casatella Trevigiana” apzīmēto produktu tirdzniecībā laiž iepakotā veidā. Tā kā ACVN “Casatella Trevigiana” ir “mīkstas masas” siers, kas strauji bojājas, produkta ilgstoša pārvadāšana neiepakotā veidā var ietekmēt tā organoleptiskās, ķīmiskās un fizikālās īpašības, tādējādi mainot jo īpaši tā nogatavināšanās ilgumu un veidu.

Tāpēc, lai nodrošinātu produktam raksturīgo kvalitātes īpašību saglabāšanos, laikposmam starp ražošanu un iepakošanu ir jābūt ierobežotam. Tādēļ iepakošana jāveic ražošanas apgabalā, lai nodrošinātu ACVN “Casatella Trevigiana” siera tipiskumu, izsekojamību un kontroli, kā arī tam raksturīgo ķīmisko, fizikālo un organoleptisko īpašību saglabāšanos.

3.6. Ar reģistrēto nosaukumu apzīmētā produkta marķēšanas īpašie noteikumi

ACVN “Casatella Trevigiana” sieru marķē, kā aprakstīts turpmāk.

Norādi “Denominazione d’Origine Protetta” (aizsargāts cilmes vietas nosaukums) drīkst aizstāt ar akronīmu “DOP” (ACVN).

Marķējuma augšējās un apakšējās daļas proporcijas nav maināmas; tās ir redzamas pievienotajā logotipā. Marķējums jāatveido uz siera ārējā aizsargapvalka.

Uz ārējā iepakojuma nedrīkst norādīt slavinošu vai patērētājus maldinošu informāciju.

Marķējuma izmēra un iepakojuma izmēra proporcijām jābūt šādām: vārda “Casatella” kopējais platums nedrīkst būt mazāks par 80 % no iepakojuma diametra.

Ņemot vērā siera veidu, nekādu informāciju nedrīkst norādīt tieši uz siera rituļa.

Obligāti izmantojama tāds iepakojums, uz kura redzams iepriekš aprakstītais logotips un uzraksts.

4. Ģeogrāfiskā apgabala īsa definīcija

Visa teritorija atrodas Trevīzo provinces robežās.

5. Saikne ar ģeogrāfisko apgabalu

ACVN “Casatella Trevigiana” siera raksturīgās īpašības un kvalitāte ir tieši saistītas ar šā siera izcelsmi — tā ražošanas vietu un to, ka sieru izgatavo pēc zemnieku saimniecību ģimenes tradīcijām, – kā arī ar tā gatavošanas tehnoloģijas attīstību un ražošanas vietā izraudzītajiem baktēriju celmiem. ACVN “Casatella Trevigiana” siera kvalitāte un tipiskums ir tiešā veidā saistīti ar pienā esošās mikrofloras īpašībām, kā arī ar gatavošanas temperatūru un ilgumu, kas nosaka mikrofloras sugu, celmu un koncentrācijas izvēli.

“Casatella Trevigiana” sieram ir mīksta, spīdīga, mazliet krēmīga, mutē kūstoša masa, kuras masas krāsa ir no pienbaltas līdz krēmbaltai; siera masa var būt ar nelielu acojumu.

Siers ir vai nu bez mizas, vai arī miza ir tikko samanāma; tam ir tradicionāli cilindriska forma; sieram ir maiga, pienu atgādinoša garša ar mazliet skābenu piegaršu.

Nesen veikti pētījumi liecina par to, ka noteiktajā apgabalā gadu gaitā izveidojušās mikrofloras sastāvā ir termofilo streptokoku celmi, kuru īpašības un metaboliskā aktivitāte ir priekšnosacījums ne vien paskābināšanās procesam, bet arī produkta organoleptiskajām īpašībām, piemēram, nogatavināta siera viegli skābenajai garšai.

Tikai šim tipiskajam apgabalam raksturīgus neatkārtojamus apstākļus rada arī tas, ka mikroflorā – lai gan mazākā koncentrācijā – sastopami termofilie Lactobacillus celmi, kuru proteolītiskā aktivitāte ir lielāka un kuri nodrošina kazeīnu šķelšanos, radot molekulas vai to prekursorus, kas ietekmē siera konsistenci, nogatavošanos un garšu.

Īpašie tehniskie paņēmieni (arī zemas temperatūras uzturēšana piena sarecināšanas gaitā), ko šā siera gatavošanā lieto ražotāji, ir tradicionāli un izstrādāti, lai panāktu streptokoku un Lactobacillus ģints mikroorganismu savairošanos un optimāli izmantotu to īpašības.

Tas savukārt ļauj nodrošināt un izcelt ACVN “Casatella Trevigiana” siera galvenās organoleptiskās īpašības.

Šis Trevīzo provincei tipiskais siers ir produkts, kura izcelsmes un pašreizējās ražošanas pamatā ir senas mājassiera gatavošanas tradīcijas. Šā siera ražošanas metode no paaudzes paaudzē tika nodota praktiskā veidā un mutvārdos, un tās pamatā bija ļoti vienkārši piena sarecināšanas paņēmieni. Tādējādi siera tiešā izcelsme meklējama Trevīzo sierniecības tradīcijās, kas kopš 1962. gada tiek uzskatītas par “vēsturiskām”.

Pastāv vairāki rakstu avoti, kas liecina par to, ka “Casatella” siera izcelsmes vieta ir Trevīzo.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.